Fælles forslag til RÅDETS FORORDNING om restriktive foranstaltninger over for Iran ogom ophævelse af Rådets forordning (EU) nr. 961/2010 /* JOIN/2012/02 final - 2012/0030 (NLE) */





BEGRUNDELSE EU indførte sanktioner over for Den Islamiske Republik Iran ("Iran") ved forordning (EF) nr. 423/2007 om restriktive foranstaltninger over for Iran, hvorved fælles holdning 2007/140/FUSP fik virkning og de relevante foranstaltninger i FN's Sikkerhedsråds resolution ("UNSCR") 1737 (2006) blev gennemført. Siden har EU udvidet sanktionerne i overensstemmelse med UNSCR 1747 (2006), 1803 (2008) og 1929 (2010) og indført yderligere foranstaltninger, som er rettet imod Irans program for spredning af nukleare og ballistiske våben. Den 25. oktober 2010 vedtog Rådet forordning (EU) nr. 961/2010 om restriktive foranstaltninger over for Iran og om ophævelse af forordning (EF) nr. 423/2007[1] for at give Rådets afgørelse 2010/413/FUSP[2] virkning. Ved forordning (EU) nr. 961/2010 udvides de restriktive foranstaltninger, navnlig i den økonomiske sektor og i energisektoren og transportsektoren. I overensstemmelse med det mandat, som Rådet fik af Det Europæiske Råd den 9. december 2011, godkendte Rådet den 23. januar 2012 afgørelse 2012/35/FUSP, hvorved der indførtes yderligere restriktive foranstaltninger over for Iran. Disse nye restriktive foranstaltninger omfatter bl.a. yderligere restriktioner på handel med varer og teknologi med dobbelt anvendelse samt på nøgleudstyr og –teknologi, der kan anvendes i den petrokemiske industri, et forbud mod import af iransk råolie, olieprodukter og petrokemiske produkter samt et forbud mod investering i den petrokemiske sektor. Desuden bør handel med guld, ædle metaller og diamanter med Irans regering samt levering af nyligt trykte pengesedler og mønter til eller til fordel for Irans centralbank forbydes. For at sikre, at disse foranstaltninger gennemføres effektivt, bør der udarbejdes lister over varer og teknologi, der er omfattet af sanktioner. Afgørelse 2012/35/FUSP udvider endvidere indefrysningen af aktiver til yderligere personer, enheder eller organer, der yder støtte til Irans regering, samt til andre medlemmer af Den Islamiske Revolutionsgarde (IRGC). Ved afgørelse 2012/35/FUSP understreges det også, at den iranske centralbanks vildledende praksis og forsøg på at benytte Irans finansielle sektor til at omgå foranstaltningerne kræver øget fiansiel årvågenhed fra EU's kredit- og finansieringsinstitutions side, og det fastsættes, at den iranske centralbanks aktiver skal indefryses. Det gøres dog klart i afgørelsen, at denne målrettede foranstaltning ikke bør stå i vejen for, at lovlige handelstransaktioner med Iran fortsætter. Afgørelsen indeholder også bestemmelser om indefrysning af Bank Tejarats aktiver, men den tillader en gradvis afvikling af transaktioner med denne enhed, der er pålagt sanktioner. Det er også blevet nødvendigt at foretage visse tekniske ændringer af de gældende foranstaltninger. Definitionen af mæglerservice bør præciseres, således at den omfatter mæglervirksomhed fra EU og også gælder tilknyttede tjenester. Definitionen af "pengeoverførsel" bør revideres, således at den kommer til at omfatte ikke-elektroniske overførsler som svar på Irans vildledende praksis. Den anvendelse af indefrysningsforanstaltninger, som benyttes af formidlere af finansielle kommunikationsmeddelelser, bør præciseres. Bestemmelserne om kontrol af pengeoverførsler bør revideres, således at det bliver lettere for de kompetente myndigheder og operatørerne at anvende dem. Restriktionerne på forsikringsydelser bør tilpasses, bl.a. for at præcisere, at forsikring af diplomatiske og konsulære repræsentationer i EU er tilladt ifølge sanktionerne. Der bør også foretages tilpasninger af bestemmelserne vedrørende operatørers ansvar, forbuddet mod at omgå de restriktive foranstaltninger og bestemmelsen vedrørende levering af bunkring eller skibsforsyninger. Endvidere bør ordningerne for informationsudveksling mellem medlemsstaternes kompetente myndigheder og Kommissionen revideres for at gøre gennemførelsen af de restriktive foranstaltninger mere effektiv. De bestemmelser om handelsrestriktioner på udstyr, som kan anvendes til intern undertrykkelse, som indtil videre er fastsat i forordning (EU) nr. 961/2010, bør fastsættes i forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran, som fastsætter sanktioner som følge af de alvorlige krænkelser af menneskerettighederne. Det er derfor nødvendigt at ændre forordning (EU) nr. 961/2010 af 25. oktober 2010 om restriktive foranstaltninger over for Iran. Af klarhedshensyn foreslår Kommissionen og Unionens højtstående repræsentant for udenrigsanliggender og sikkerhedspolitik, at den erstattes med en ny konsolideret forordning. 2012/0030 (NLE) Fælles forslag til RÅDETS FORORDNING om restriktive foranstaltninger over for Iran og om ophævelse af Rådets forordning (EU) nr. 961/2010 RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2012/35/FUSP af 23. januar 2012 om ændring af Rådets afgørelse 2010/413/FUSP om restriktive foranstaltninger over for Iran[3], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Den 25. oktober 2010 vedtog Rådet forordning (EU) nr. 961/2010 om restriktive foranstaltninger over for Iran og om ophævelse af forordning (EF) nr. 423/2007[4] for at give Rådets afgørelse 2010/413/FUSP[5] virkning. (2) Den 23. januar 2012 godkendte Rådet afgørelse 2012/35/FUSP, som indeholder bestemmelser om yderligere restriktive foranstaltninger over for Den Islamiske Republik Iran ("Iran") efter ønske fra Det Europæiske Råd, som var samlet den 9. december 2011. (3) Disse restriktive foranstaltninger omfatter bl.a. yderligere restriktioner på handel med varer og teknologi med dobbelt anvendelse samt på nøgleudstyr og –teknologi, der kan anvendes i den petrokemiske industri, et forbud mod import af iransk råolie, olieprodukter og petrokemiske produkter samt et forbud mod investering i den petrokemiske sektor. Desuden bør handel med guld, ædle metaller og diamanter med Irans regering og levering af nyligt trykte pengesedler og mønter til eller til fordel for Irans centralbank forbydes. (4) Det er også blevet nødvendigt at foretage visse tekniske ændringer af de gældende foranstaltninger. Navnlig bør definitionen af "mæglervirksomhed" præciseres, og definitionen af "pengeoverførsel" bør udvides til ikke-elektroniske overførsler for at modvirke forsøg på at omgå de restriktive foranstaltninger. (5) De reviderede restriktive foranstaltninger vedrørende varer med dobbelt anvendelse bør omfatte alle varer og al teknologi i bilag I til Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse[6] med undtagelse af visse produkter i del 2 i kategori 5 med henblik på deres anvendelse i offentlige kommunikationstjenester i Iran. (6) For at sikre en effektiv gennemførelse af forbuddet mod salg, levering, overførsel eller eksport til Iran af visse former for nøgleudstyr eller -teknologi, der kan anvendes i nøglesektorer inden for olie- og naturgasindustrien og den petrokemiske industri, bør der opstilles en liste over relevant nøgleudstyr og -teknologi. (7) Af samme årsag bør der også udarbejdes lister over varer, som er genstand for handelsrestriktioner på råolie, olieprodukter, petrokemiske produkter, guld, ædle metaller og diamanter. (8) Restriktioner på investeringer i den iranske olie- og gasindustri bør desuden for at være effektive omfatte visse nøgleaktiviteter som f.eks. massegastransmissionsydelser i forbindelse med transit eller levering til direkte sammenkoblede net, og bør af samme grund gælde joint ventures og andre former for sammenslutninger og samarbejde med Iran i sektoren for naturgastransmission. (9) Effektive restriktioner på iranske investeringer i Unionen forudsætter, at der træffes foranstaltninger til at forhindre fysiske eller juridiske personer, enheder eller organer, som hører under medlemsstaternes jurisdiktion, i at muliggøre eller tillade sådanne investeringer. (10) Afgørelse 2012/35/FUSP udvider også indefrysningen af aktiver til yderligere personer, enheder eller organer, som yder støtte til Irans regering, herunder finansiel, logistisk og materiel støtte, eller som har tilknytning til dem. Afgørelsen udvider også indefrysningsforanstaltningerne til at omfatte andre medlemmer af Den Islamiske Revolutionsgarde (IRGC). (11) Afgørelse 2012/35/FUSP indeholder også bestemmelser om indefrysningen af den iranske centralbanks aktiver. I betragtning af den særlige rolle, som Irans centralbank har i finansieringen af udenrigshandelen, skønnes det nødvendigt at gøre en undtagelse for refinansieringen af kredit- og finansieringsinstitutter, fordi denne målrettede finansielle foranstaltning ikke bør forhindre handeltransaktioner i at fortsætte overensstemmelse med bestemmelserne i denne forordning. Det er også nødvendigt at gøre en undtagelse for betalinger til centralbanken for i overensstemmelse med denne forordning at gøre det muligt indtil den 1. juli 2012 at gennemføre de kontrakter vedrørende import, køb eller transport af olie og olieprodukter, som blev indgået inden den 23. januar 2012. (12) I overensstemmelse med forpligtelsen til at indefryse aktiver hos Islamic Republic of Iran Shipping Line (IRISL) og enheder, som ejes eller kontrolleres af IRISL, er det forbudt at laste og losse gods på og fra skibe, som ejes eller er chartret af IRISL eller af sådanne enheder i medlemsstaternes havne. Overførslen af ejendomsretten til skibe, som ejes, kontrolleres eller er chartret af IRISL-selskaber, til andre enheder bør også forbydes som følge af indefrysningen af IRISL' aktiver. Forpligtelsen til at indefryse pengemidler og økonomiske ressourcer hos IRISL og enheder, som ejes eller kontrolleres af IRISL, kræver dog ikke beslaglæggelse eller tilbageholdelse af skibe, som ejes af sådanne enheder, eller af deres last, for så vidt som lasten tilhører tredjemand, og den kræver heller ikke tilbageholdelse af besætningsmedlemmer, som er ansat af dem. (13) I betragtning af Irans forsøg på at omgå sanktionerne bør det præciseres, at alle pengemidler og økonomiske ressourcer, som tilhører eller ejes, besiddes eller kontrolleres af de personer, enheder eller organer, der er opført i bilag I eller II i afgørelse 2010/413/FUSP, herunder enheder, som er trådt i stedet for disse for at omgå foranstaltningerne i denne forordning, indefryses straks. (14) Det bør også præciseres, at indgivelse eller fremsendelse af de nødvendige dokumenter til en bank med henblik på endelig overførsel til personer, enheder eller organer, der ikke er opført på listen, for at udløse betalinger, der er tilladt i henhold til artikel 25 i denne forordning, ikke indebærer at stille pengemidler til rådighed, jf. artikel 23, stk. 3, i denne forordning. (15) Det bør præciseres, at pengemidler eller økonomiske ressourcer kan frigives til officielle formål i diplomatiske eller konsulære repræsentationer eller i internationale organisationer, der nyder immunitet i overensstemmelse med folkeretten, i overensstemmelse med denne forordning. (16) Anvendelsen af målrettede finansielle sanktioner, som benyttes af formidlere af finansielle kommunikationstjenester, bør præciseres i overensstemmelse med denne forordnings bestemmelser. (17) Det bør præciseres, at ikke nærmere angivne personers, enheders eller organers aktiver i udpegede kredit- og finansieringsinstitutioner ikke bør forblive indefrosset ved anvendelse af de målrettede finansielle foranstaltninger og kan frigives på de betingelser, der fastsættes i denne forordning. (18) I betragtning af Irans forsøg på at benytte sit finansielle system til at omgå sanktionerne, er det nødvendigt at sikre, at der udvides større årvågenhed i forbindelse med aktiviteterne i Irans kredit- og finansieringsinstitutter, således at omgåelse af denne forordnings bestemmelser forhindres. Disse krav til kredit- og finansieringsinstitutterne supplerer de gældende forpligtelser, der følger af Europa-Parlamentets og Rådets forordning (EF) nr. 1781/2006 af 15. november 2006 om oplysninger, der skal medsendes om betaler ved pengeoverførsler[7], og af gennemførelsen af Europa-Parlamentets og Rådets direktiv 2005/60/EF af 26. oktober 2005 om forebyggende foranstaltninger mod anvendelse af det finansielle system til hvidvaskning af penge og finansiering af terrorisme[8]. (19) Bestemmelserne vedrørende kontrol med pengeoverførsler bør revideres for at gøre det lettere for de kompetente myndigheder og operatører at anvende dem og for at forhindre, at bestemmelserne i denne forordning, herunder indefrysningen af Irans centralbanks aktiver, omgås. (20) Endvidere bør restriktionerne på forsikring tilpasses, navnlig for at præcisere, at forsikring af diplomatiske og konsulære repræsentationer i EU er tilladt i medfør af forordningen, og for at muliggøre ansvarsforsikring og miljøansvarsforsikring. (21) Desuden bør kravet om indgivelse af oplysninger inden ankomst og afgang ajourføres, da denne forpligtelse nu finder generel anvendelse på alle varer, som indføres i eller udføres af Unionens toldområde efter den fulde gennemførelse pr. 1. januar 2012 af toldsikkerhedsforanstaltningerne i de relevante bestemmelser vedrørende summariske angivelser ved indførsel og udførsel i forordning (EØF) nr. 2913/92[9] og i forordning (EØF) nr. 2454/93[10]. (22) Der bør også foretages tilpasninger af bestemmelserne vedrørende levering af bunkring og andre ydelser til skibe, operatørernes ansvar og forbuddet mod at omgå de restriktive foranstaltninger. (23) Ordningerne for informationsudveksling mellem medlemsstater og Kommissionen bør revideres for at sikre en effektiv og ensartet gennemførelse af denne forordning. (24) I betragtning af formålet med forbuddet mod udstyr, der kan anvendes til intern undertrykkelse, bør forbuddet snarere indføres ved forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran[11] end ved denne forordning. (25) Af klarhedshensyn bør forordning (EU) nr. 961/2010 ophæves og erstattes af nærværende forordning. (26) De restriktive foranstaltninger, der er beskrevet ovenfor, falder ind under anvendelsesområdet for traktaten om Den Europæiske Unions funktionsmåde, og navnlig for at sikre, at de økonomiske operatører i alle medlemsstaterne anvender dem på samme måde, er det derfor nødvendigt at indføre lovgivning på EU-plan til at gennemføre dem for så vidt angår Unionen. (27) I denne forordning respekteres de grundlæggende rettigheder og de principper, som bl.a. anerkendes i Den Europæiske Unions charter om grundlæggende rettigheder, især retten til adgang til effektive retsmidler og til en upartisk domstol, ejendomsretten og retten til beskyttelse af personoplysninger. Denne forordning bør anvendes i overensstemmelse med disse rettigheder og principper. (28) I denne forordning respekteres også medlemsstaternes forpligtelser i henhold til De Forenede Nationers pagt og den retligt bindende karakter af De Forenede Nationers Sikkerhedsråds resolutioner. (29) Proceduren for at udpege personer, som skal være genstand for indefrysningsforanstaltningerne i denne forordning, bør omfatte, at de pågældende fysiske eller juridiske personer, enheder eller organer meddeles begrundelsen for opføre dem på listen for at give dem lejlighed til at fremsætte bemærkninger. Hvis der fremsættes bemærkninger eller forelægges væsentlig ny dokumentation, bør Rådet tage sin afgørelse op til fornyet overvejelse i lyset af disse bemærkninger og underrette personen, enheden eller organet herom. (30) Med henblik på denne forordnings gennemførelse og for at skabe størst mulig retssikkerhed i Unionen bør navne og andre relevante oplysninger vedrørende fysiske og juridiske personer, enheder og organer, som er omfattet af indefrysningen af pengemidler og økonomiske ressourcer i henhold til forordningen, offentliggøres. Enhver behandling af fysiske personers personoplysninger i medfør af denne forordning bør ske i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger[12] og Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger[13]. (31) For at sikre, at foranstaltningerne i denne forordning er effektive, bør den træde i kraft på dagen for offentliggørelsen — VEDTAGET DENNE FORORDNING: Kapitel I Definitioner Artikel 1 I denne forordning gælder følgende definitioner: a) ved "filial" af et finansierings- eller kreditinstitut forstås et forretningssted, som udgør en juridisk afhængig del af et finansieringsinstitut eller et kreditinstitut, og som direkte udfører alle eller nogle af de transaktioner, som hører under finansierings- eller kreditinstitutter b) ved "mæglervirksomhed" forstås: i) forhandling eller styring af transaktioner med henblik på køb, salg eller levering af varer og teknologi eller relaterede tjenester eller af finansielle ydelser, herunder fra et tredjeland til et andet tredjeland, eller ii) salg eller køb af varer og teknologi eller relaterede tjenester eller af finansielle ydelser, herunder hvis de befinder sig i tredjelande, med henblik på overførsel til et andet tredjeland c) ved "fordring" forstås enhver omtvistet eller uomtvistet fordring, som er fremsat før eller efter datoen for denne forordnings ikrafttrædelse, og som har tilknytning til gennemførelsen af en kontrakt eller transaktion, særlig i) en fordring, som tager sigte på opfyldelse af enhver forpligtelse, som er resultatet af eller har tilknytning til en kontrakt eller transaktion ii) en fordring, som tager sigte på forlængelse eller indfrielse af en finansiel garanti eller modgaranti uanset dens form iii) et erstatningskrav i forbindelse med en kontrakt eller transaktion iv) et modkrav v) en fordring, som tager sigte på, også ved eksigibilitet, at opnå anerkendelse eller fuldbyrdelse af en dom, en voldgiftskendelse eller en tilsvarende afgørelse, uanset hvor den er afsagt eller truffet d) ved "kontrakt eller transaktion" forstås enhver transaktion uanset form og uanset hvilken lov der finder anvendelse på den, bestående af en eller flere kontrakter eller lignende forpligtelser, der er indgået mellem samme eller forskellige parter; udtrykket "kontrakt" omfatter med henblik herpå alle garantier og modgarantier, navnlig finansielle garantier og modgarantier, og enhver kredit, også selv om de er juridisk uafhængige, samt enhver tilknyttet bestemmelse, som opstår i forbindelse med en sådan transaktion e) ved "kompetente myndigheder" forstås medlemsstaternes kompetente myndigheder, jf. webstederne i bilag X f) ved "kreditinstitut" forstås et kreditinstitut som defineret i artikel 4, nr. 1, i Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut[14], herunder dets filialer i og uden for Unionen g) ved "Unionens toldområde" forstås det område, der er fastlagt i artikel 3 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks[15] og i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92[16] h) ved "økonomiske ressourcer" forstås aktiver af enhver art, både materielle og immaterielle, og såvel løsøre som fast ejendom, som ikke er pengemidler, men kan benyttes til at opnå pengemidler, varer eller tjenesteydelser i) ved "finansieringsinstitut" forstås: i) et foretagende, som ikke er et kreditinstitut, og som udøver en eller flere af aktiviteterne i punkt 2-12 og punkt 14 og 15 i bilag I til direktiv 2006/48/EF, herunder vekselkontorer ii) et forsikringsselskab, der er behørigt godkendt i henhold til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II)[17], for så vidt som det udøver aktiviteter, der er omfattet af nævnte direktiv iii) et investeringsselskab som defineret i artikel 4, stk. 1, nr. 1), i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter[18] iv) et institut for kollektiv investering, der markedsfører sine andele eller aktier, eller v) en forsikringsformidler som defineret i artikel 2, nr. 5, i Europa-Parlamentets og Rådets direktiv 2002/92/EF af 9. december 2002 om forsikringsformidling[19], bortset fra forsikringsformidlere omhandlet i nævnte direktivs artikel 2, nr. 7, hvis de formidler livsforsikringer og andre investeringsrelaterede forsikringer herunder filialer i eller uden for Unionen j) ved "indefrysning af økonomiske ressourcer" forstås hindring af, at økonomiske ressourcer på nogen måde anvendes til at opnå pengemidler, varer eller tjenesteydelser, herunder bl.a. ved salg, leje eller pantsætning k) ved "indefrysning af pengemidler" forstås hindring af enhver form for flytning, overførsel, ændring, brug af, adgang til eller håndtering af pengemidler, som ville resultere i en ændring af omfang, beløb, anbringelsessted, ejerforhold, besiddelse, art eller formål, eller andre ændringer, som ville gøre det muligt at bruge de pågældende midler, herunder porteføljeforvaltning l) ved "pengemidler" forstås finansielle aktiver og fordele af enhver art, herunder, men ikke begrænset til: i) kontante pengebeløb, checks, pengefordringer, veksler, anvisninger og andre betalingsinstrumenter ii) indeståender i finansieringsinstitutter eller andre enheder, saldi på konti, tilgodehavender og tilgodehavendebeviser iii) børsnoterede og unoterede værdipapirer og gældsinstrumenter, herunder aktier og andre ejerandele, værdipapircertifikater, obligationer, gældsbeviser, warrants, usikrede værdipapirer og derivatkontrakter iv) renter, udbytte eller andre indtægter eller værdier hidrørende fra aktiver v) kreditter, modregningsrettigheder, garantier, opfyldelsesgarantier eller andre finansielle forpligtelser vi) remburser, konnossementer, løsørepantebreve og vii) dokumentation for en interesse i pengemidler eller økonomiske ressourcer m) "varer" omfatter produkter, materialer og udstyr n) ved "forsikring" forstås et tilsagn eller en forpligtelse for en eller flere fysiske eller juridiske personer til, mod betaling og i tilfælde af forsikringsbegivenhedens indtræden, at yde en eller flere andre personer erstatning eller en fordel som præciseret i henhold til tilsagnet eller forpligtelsen o) ved "iransk person, enhed eller organ" forstås: i) staten Iran eller offentlige myndigheder i landet ii) fysiske personer i eller med bopæl i Iran iii) juridiske personer, enheder eller organer, der har hjemsted i Iran iv) juridiske personer, enheder eller organer i eller uden for Iran, der direkte eller indirekte ejes eller kontrolleres af en eller flere af ovennævnte personer eller organer p) ved "genforsikring" forstås den form for virksomhed, der består i at overtage risici, som overdrages af et forsikringsselskab eller af et andet genforsikringsselskab, eller i tilfælde af assurandørsammenslutningen Lloyd's den form for virksomhed, som består i at overtage risici, som overdrages af et medlem af Lloyd's eller af et forsikringsselskab eller et genforsikringsselskab, som ikke er assurandørsammenslutningen Lloyd's q) ved "Sanktionskomitéen" forstås den komité, der er nedsat under FN's Sikkerhedsråd i henhold til punkt 18 i De Forenede Nationers Sikkerhedsråds resolution (UNSCR) 1737 (2006) r) ved "teknisk bistand" forstås enhver form for teknisk bistand i forbindelse med reparation, udvikling, fremstilling, samling, prøvning, vedligeholdelse eller enhver anden form for teknisk ydelse, uanset om bistanden ydes i form af instruktion, rådgivning, oplæring, overførsel af driftskendskab eller færdigheder eller konsulentservice; teknisk bistand omfatter også mundtlig bistand s) ved "Unionens område" forstås de af medlemsstaternes områder, hvor traktaten finder anvendelse på de betingelser, der er fastsat i traktaten, herunder deres luftrum t) ved "pengeoverførsel" forstås en transaktion, der udføres på betalers vegne gennem en betalingsformidler enten ad elektronisk vej eller anden vej, såsom ved hjælp af kontanter, checks eller betalingsanvisninger med henblik på at stille pengemidler til rådighed for modtager hos en betalingsformidler, uanset om betaler og modtager er en og samme person. Udtrykket "betaler", "modtager" og "betalingsformidler" har samme betydning som i forordning (EF) nr. 1781/2006. Kapitel II Eksport- og importrestriktioner Artikel 2 1. Det er forbudt direkte eller indirekte at sælge, levere, overføre eller eksportere de varer og den teknologi, der er opført i bilag I eller II, uanset om de har oprindelse i Unionen eller ej, til iranske personer, enheder eller organer eller til brug i Iran. 2. Bilag I omfatter varer og teknologi, herunder software, som er produkter eller teknologi med dobbelt anvendelse som defineret i forordning (EF) nr. 428/2009 af 5. maj 2009, med undtagelse af de varer og den teknologi, der er specificeret i del A i bilag I til denne forordning. 3. Bilag II omfatter visse andre varer og teknologier, der kan bidrage til Irans aktiviteter i forbindelse med berigning, oparbejdning eller fremstilling af tungt vand, til udvikling af fremføringssystemer til kernevåben eller til aktiviteter, som Den Internationale Atomenergiorganisation (IAEA) har udtrykt bekymring over eller har betegnet som udestående spørgsmål, herunder dem, som er fastlagt af FN's Sikkerhedsråd eller af Sanktionskomitéen. 4. Bilag I og II omfatter ikke varer og teknologi, som er opført på Den Europæiske Unions fælles liste over militært udstyr[20] ("fælles liste over militært udstyr"). Artikel 3 1. Der kræves forudgående tilladelse til direkte eller indirekte at sælge, levere, overføre eller eksportere de varer og den teknologi, som er opført i bilag III, uanset om de har oprindelse i Unionen eller ej, til iranske personer, enheder eller organer eller til brug i Iran. 2. For al eksport, hvortil der kræves tilladelse i henhold til denne artikel, udstedes en sådan tilladelse af de kompetente myndigheder i den medlemsstat, hvor eksportøren har hjemsted, efter bestemmelserne i artikel 11 i forordning (EF) nr. 428/2009. Tilladelsen er gyldig i hele Unionen. 3. Bilag III omfatter alle former for varer og teknologi bortset fra dem, der er opført i bilag I og II, som kan bidrage til Irans aktiviteter i forbindelse med berigning, oparbejdning eller fremstilling af tungt vand, til udvikling af fremføringssystemer til kernevåben eller til aktiviteter, som IAEA har udtrykt bekymring over eller har betegnet som udestående spørgsmål. 4. Eksportørerne skal give de kompetente myndigheder alle relevante oplysninger til brug for behandlingen af ansøgninger om eksporttilladelse. 5. De kompetente myndigheder giver ikke tilladelse til salg, levering, overførsel eller eksport af de varer og den teknologi, der er omhandlet i bilag III, hvis de har rimelig grund til at fastslå, at salget, leveringen, overførslen eller eksporten heraf vil bidrage til en af følgende aktiviteter: a) Irans aktiviteter i forbindelse med berigning, oparbejdning eller fremstilling af tungt vand b) Irans udvikling af fremføringssystemer til kernevåben eller c) aktiviteter i Iran på andre områder, som IAEA har udtrykt bekymring over eller har betegnet som udestående spørgsmål. 6. Medlemsstaternes kompetente myndigheder kan på de i stk. 5 fastsatte betingelser annullere, suspendere, ændre eller tilbagekalde en eksporttilladelse, de har udstedt. 7. Hvis den kompetente myndighed i en medlemsstat afslår at udstede en tilladelse eller annullerer, suspenderer, i væsentlig grad begrænser eller tilbagekalder en tilladelse i overensstemmelse med stk. 5 eller 6, underretter medlemsstaten de øvrige medlemsstater og Kommissionen herom og forsyner dem med de relevante oplysninger under overholdelse af bestemmelserne om sådanne oplysningers fortrolighed i Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne[21]. 8. Før en medlemsstat udsteder en tilladelse i henhold til stk. 5 til en i alt væsentligt identisk transaktion, som i henhold til stk. 6 og 7 er blevet afslået af en eller flere andre medlemsstater, og hvor afslaget stadig er gyldigt, hører den først den eller de medlemsstater, der gav afslaget. Hvis den berørte medlemsstat efter de pågældende høringer beslutter at udstede en tilladelse, underretter den de øvrige medlemsstater og Kommissionen herom og forelægger samtlige relevante oplysninger for at redegøre for beslutningen. Artikel 4 Det er forbudt direkte eller indirekte at købe, importere eller transportere de varer og den teknologi, som er opført på listen i bilag I eller II, fra Iran, uanset om de har oprindelse i Iran eller ej. Artikel 5 1. Det er forbudt: a) direkte eller indirekte at levere teknisk bistand i tilknytning til de varer og den teknologi, der er opført på den fælles liste over militært udstyr, eller i tilknytning til levering, fremstilling, vedligeholdelse og anvendelse af varer på denne liste, til iranske personer, enheder eller organer eller til brug i Iran b) direkte eller indirekte at levere teknisk bistand eller mæglervirksomhed i tilknytning til de varer og den teknologi, der er opført i bilag I eller II, eller i tilknytning til levering, fremstilling, vedligeholdelse og anvendelse af varer, der er opført i bilag I eller II, til iranske personer, enheder eller organer eller til brug i Iran og c) direkte eller indirekte at levere finansiering eller finansiel bistand i tilknytning til de varer og den teknologi, som er opført på den fælles liste over militært udstyr eller i bilag I eller II, herunder navnlig gavebistand, lån og eksportkreditforsikring, til salg, levering, overførsel eller eksport af sådanne produkter eller til levering af dertil knyttet teknisk bistand til iranske personer, enheder eller organer eller til brug i Iran. 2. Levering af følgende kræver tilladelse fra den kompetente myndighed i den pågældende medlemsstat: a) teknisk bistand eller mæglervirksomhed i forbindelse med varer og teknologi, der opført i bilag III, og i forbindelse med levering, fremstilling, vedligeholdelse og brug af disse produkter direkte eller indirekte til iranske personer, enheder eller organer eller til brug i Iran b) finansiering eller finansiel bistand i forbindelse med varer og teknologier, der er omhandlet i bilag III, herunder navnlig gavebistand, lån og eksportkreditforsikring, til salg, levering, overførsel eller eksport af disse produkter eller til levering af dertil knyttet teknisk bistand direkte eller indirekte til iranske personer, enheder eller organer eller til brug i Iran. 3. Medlemsstaternes kompetente myndigheder giver ikke tilladelse til transaktioner som omhandlet i stk. 2, hvis de har rimelig grund til at fastslå, at handlingen vil bidrage til en af følgende aktiviteter: a) Irans aktiviteter i forbindelse med berigning, oparbejdning eller fremstilling af tungt vand b) Irans udvikling af fremføringssystemer til kernevåben eller c) aktiviteter i Iran på andre områder, som IAEA har udtrykt bekymring over eller har betegnet som udestående spørgsmål. Artikel 6 Artikel 2, stk. 1, finder ikke anvendelse på: a) direkte eller indirekte overførsel af varer, der henhører under del B i bilag I, gennem medlemsstaternes områder, når sådanne varer sælges, leveres, overføres eller eksporteres til Iran eller til brug i Iran til letvandsreaktorer i Iran, hvis opførelse er påbegyndt inden december 2006 b) transaktioner under mandat fra IAEA's program for teknisk samarbejde eller c) varer, der leveres eller overføres til eller til brug i Iran som følge af de kontraherende staters forpligtelser i henhold til Pariserkonventionen af 13. januar 1993 om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse. Artikel 7 1. De kompetente myndigheder kan på betingelser, som de skønner hensigtsmæssige, give tilladelse til en transaktion vedrørende varer og teknologi som omhandlet i artikel 2, stk. 1, eller bistand eller mæglervirksomhed som omhandlet i artikel 5, stk. 1, forudsat a) at varerne, teknologien, bistanden eller mæglervirksomheden er beregnet til fødevarer, landbrug, medicin eller andre humanitære formål, og b) Sanktionskomitéen, såfremt transaktionen vedrører varer eller teknologi, der er opført på listerne fra Gruppen af Leverandører af Nukleart Materiale og missilteknologikontrolregimet, på forhånd og i hvert enkelt tilfælde har fastslået, at transaktionen tydeligvis ikke vil bidrage til udvikling af teknologi, der kan støtte Irans spredningsfølsomme nukleare aktiviteter, eller til udvikling af fremføringssystemer til kernevåben. 2. Den pågældende medlemsstat underretter de øvrige medlemsstater og Kommissionen om, at den har til hensigt at give tilladelse senest ti arbejdsdage inden tilladelsen. Artikel 8 1. Det er forbudt direkte eller indirekte at sælge, levere, overføre eller eksportere nøgleudstyr og -teknologi, som er opført i bilag VI, til iranske personer, enheder eller organer eller til brug i Iran. 2. Bilag VI omfatter nøgleudstyr og -teknologi til følgende centrale sektorer i olie- og gasindustrien i Iran: a) efterforskning efter råolie og naturgas b) produktion af råolie og naturgas c) raffinering d) likvefaktion af naturgas. 3. Bilag VI omfatter også nøgleudstyr og -teknologi til den petrokemiske industri i Iran. 4. Bilag VI omfatter ikke varer, som er opført på den fælles liste over militært udstyr, eller i bilag I, II eller III. Artikel 9 Det er forbudt: a) direkte eller indirekte at levere teknisk bistand eller mæglervirksomhed i tilknytning til nøgleudstyr og -teknologi, der er opført i bilag VI, eller i tilknytning til levering, fremstilling, vedligeholdelse og anvendelse af varer, der er opført i bilag VI, til iranske personer, enheder eller organer eller til brug i Iran b) direkte eller indirekte at levere finansiering eller finansiel bistand i tilknytning til nøgleudstyr og -teknologi, der er opført i bilag VI, til iranske personer, enheder eller organer eller til brug i Iran. Artikel 10 Forudsat at en fysisk eller juridisk person, en enhed eller et organ, som ønsker at foretage de transaktioner, der er omhandlet i litra a) og b), eller at yde bistand til sådanne transaktioner, mindst 20 arbejdsdage forinden har anmeldt transaktionen eller bistanden til den kompetente myndighed i den medlemsstat, hvor den er etableret, finder forbuddene i artikel 8 og 9 ikke anvendelse på: a) transaktioner, som er nødvendige som følge af en handelskontrakt vedrørende nøgleudstyr og –teknologi til efterforskning af råolie og naturgas, produktion af råolie og naturgas, raffinering samt likvefaktion af naturgas, der blev indgået inden den 27. oktober 2010, eller en kontrakt eller aftale, der blev indgået inden den 26. juli 2010, og som vedrører en investering i Iran, der er foretaget inden den 26. juli 2010, og de heller ikke er til hinder for opfyldelsen af en forpligtelse i henhold hertil eller b) transaktioner, som er nødvendige som følge af en handelskontrakt vedrørende nøgleudstyr og –teknologi til den petrokemiske industri, der blev indgået inden [datoen for denne forordnings ikrafttræden], eller en kontrakt eller aftale, der blev indgået inden den 23. januar 2012, og som vedrører en investering i Iran, der er foretaget inden den 23. januar 2012, og de heller ikke er til hinder for opfyldelsen af en forpligtelse i henhold hertil. Artikel 11 1. Det er forbudt: a) at importere råolie eller olieprodukter til Unionen, hvis de: i) har oprindelse i Iran eller ii) er blevet eksporteret fra Iran b) at købe råolie eller olieprodukter, som befinder sig i, eller som har oprindelse i Iran c) at transportere råolie eller olieprodukter, som har oprindelse i Iran, eller som eksporteres fra Iran til ethvert andet land og d) direkte eller indirekte at levere finansiering eller finansiel bistand, herunder finansielle derivater, samt forsikring og genforsikring, undtagen ansvarsforsikring og miljøansvarsforsikring, i forbindelse med varerne i litra a), b) og c). 2. Ved råolie og olieprodukter forstås de varer, der er opført i bilag IV. Artikel 12 Forbuddene i artikel 11 gælder ikker: a) opfyldelsen inden den 1. juli 2012 af handelskontrakter, der blev indgået inden den 23. januar 2012, eller af tilknyttede kontrakter, bl.a. transport-, forsikrings- eller inspektionskontrakter, som er nødvendige for opfyldelsen af sådanne kontrakter b) køb og transport af råolie eller petroleumsprodukter, som er blevet eksporteret fra Iran inden den 23. januar 2012 eller, hvis eksporten skete i henhold til litra a) senest den 1. juli 2012 eller c) opfyldelsen af kontrakter, som blev indgået inden den 23. januar 2012, eller af tilknyttede kontrakter, bl.a. transport-, forsikrings- eller inspektionskontrakter, som er nødvendige for opfyldelsen af sådanne kontrakter, hvis det specifikt fremgår af en sådan kontrakt, at leveringen af iransk råolie og olieprodukter eller indtægterne fra leveringen heraf tjener til at betale udestående beløb til personer, enheder eller organer, der er under medlemsstaternes jurisdiktion forudsat at de personer, enheder eller organer, som ønsker at opfylde en sådan kontrakt, senest 20 arbejdsdage forinden har anmeldt aktitiviteten eller transaktionen til den kompetente myndighed i den medlemsstat, hvor de er etableret. Artikel 13 1. Det er forbudt direkte eller indirekte at købe, importere eller transportere de petrokemiske produkter, som er opført på listen i bilag V, fra Iran, uanset om de har oprindelse i Iran eller ej. 2. Det er forbudt direkte eller indirekte at levere finansiering eller finansiel bistand samt forsikring og genforsikring, undtagen ansvarsforsikring og miljøansvarsforsikring, i bindelse med varerne i stk. 1. Artikel 14 Forbuddene i artikel 13 gælder ikker: a) opfyldelsen inden den 1. maj 2012 af handelskontrakter, der blev indgået inden den 23. januar 2012, eller af tilknyttede kontrakter, bl.a. transport-, forsikrings- eller inspektionskontrakter, som er nødvendige for opfyldelsen af sådanne kontrakter b) køb og transport af petrokemiske produkter, som er blevet eksporteret fra Iran inden den 23. januar 2012 eller, hvis eksporten skete i henhold til litra a) senest den 1. maj 2012 eller c) opfyldelsen af kontrakter, som blev indgået inden den 23. januar 2012, eller af tilknyttede kontrakter, bl.a. transport-, forsikrings- eller inspektionskontrakter, som er nødvendige for opfyldelsen af sådanne kontrakter, hvis det specifikt fremgår af en sådan kontrakt, at leveringen af petrokemiske produkter eller indtægterne fra leveringen heraf tjener til at betale udestående beløb til personer, enheder eller organer, der er under medlemsstaternes jurisdiktion forudsat at de personer, enheder eller organer, som ønsker at opfylde en sådan kontrakt, mindst 20 arbejdsdage forinden har anmeldt aktitiviteten eller transaktionen til den kompetente myndighed i den medlemsstat, hvor de er etableret. Artikel 15 1. Det er forbudt: a) direkte eller indirekte at sælge, levere, overføre eller eksportere guld, ædle metaller og diamanter, der er opført i bilag VII, uanset om de har oprindelse i Unionen eller ej, til Irans regering, dens offentlige organer, selskaber og agenturer, Irans centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem b) direkte eller indirekte at købe, importere eller transportere guld, ædle metaller og diamanter, der er opført i bilag VII, uanset om de har oprindelse i Iran eller ej, fra Irans regering, dens offentlige organer, selskaber og agenturer, Irans centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem og c) direkte eller indirekte at yde teknisk bistand eller mæglervirksomhed og finansiering eller finansiel bistand i forbindelse med varerne i litra a) og b) til Irans regering, dens offentlige organer, selskaber og agenturer, Irans centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem. 2. Bilag VII omfatter guld, ædle metaller og diamanter, som er omfattet af forbuddene i stk. 1. Artikel 16 Det er forbudt direkte eller indirekte at sælge, levere, overføre eller eksportere nyligt trykte eller ikke-udstedte iranske pengesedler og mønter, der er trykt eller slået i Den Europæiske Union, til fordel for Irans centralbank. Kapitel III Restriktioner på finansiering af visse virksomheder Artikel 17 1. Det er forbudt: a) at yde et lån eller en kredit til iranske personer, enheder eller organer, jf. stk. 2 b) at erhverve eller udvide sin andel i iranske personer, enheder eller organer, jf. stk. 2 c) at oprette joint ventures med iranske personer, enheder eller organer, jf. stk. 2. 2. Forbuddet i stk. 1 finder anvendelse på iranske personer, enheder eller organer, der er er involveret i: a) fremstilling af varer eller teknologi, som er opført på den fælles liste over militært udstyr eller i bilag I eller II b) efterforskning efter eller produktion af råolie og naturgas, raffinering af brændstoffer eller likvefaktion af naturgas eller c) den petrokemiske industri. 3. Udelukkende i forbindelse med stk. 2, litra b), anvendes følgende definitioner: a) "efterforskning efter råolie og naturgas" omfatter efterforskning efter, afsøgning af mulighederne for udvinding og forvaltning af råolie- og naturgasreserver samt levering af geologiske tjenester i forbindelse med sådanne reserver b) "produktion af råolie og naturgas" omfatter massegastransmissionsydelser i forbindelse med transit eller levering til direkte sanmmenkoblede net c) ved "raffinering" forstås forarbejdning, konditionering eller forberedelse til det i sidste instans endelige salg af brændstoffer. 4. Det er forbudt at indlede samarbejde med iranske personer, enheder eller organer, der er involveret i transmission af naturgas som omhandlet i stk. 3, litra b). 5. I forbindelse med stk. 4 forstås ved "samarbejde": a) deling af investeringsomkostninger i en integreret eller styret forsyningskæde med henblik på modtagelse eller levering af naturgas direkte fra eller til iransk territorium og b) direkte samarbejde med henblik på investering i faciliteter til flydende naturgas på iransk territorium eller i faciliteter til flydende naturgas, der er direkte forbundet dertil. Artikel 18 1. Investeringer gennem transaktioner som omhandlet i artikel 17, stk. 1, i iranske personer, enheder eller organer, som er involveret i fremstillingen af varer eller teknologi, der er opført i bilag III, kræver tilladelse fra den kompetente myndighed i den pågældende medlemsstat. 2. Medlemsstaternes kompetente myndigheder giver ikke tilladelse til transaktioner som omhandlet i stk. 1, hvis de har rimelig grund til at fastslå, at handlingen vil bidrage til en af følgende aktiviteter: a) Irans aktiviteter i forbindelse med berigning, oparbejdning eller fremstilling af tungt vand b) Irans udvikling af fremføringssystemer til kernevåben eller c) Irans aktiviteter på andre områder, som IAEA har udtrykt bekymring over eller har betegnet som udestående spørgsmål. Artikel 19 1. Uanset artikel 17, stk. 2, litra a), kan de kompetente myndigheder i medlemsstaterne give tilladelse til at foretage en investering gennem transaktioner som omhandlet i artikel 17, stk. 1, på vilkår som de skønner hensigtsmæssige, hvis følgende betingelser er opfyldt: a) den iranske person eller enhed eller det iranske organ har forpligtet sig til at stille hensigtsmæssige slutbrugergarantier med hensyn til varerne eller teknologien b) Iran har forpligtet sig til ikke at anvende varerne eller teknologien i forbindelse med spredningsfølsomme nukleare aktiviteter eller til udvikling af fremføringssystemer til kernevåben og c) Sanktionskomitéen – såfremt investeringen er i en iransk person eller enhed eller et iransk organ, som er involveret i fremstillingen af varer eller teknologi, der er opført på listerne fra Gruppen af Leverandører af Nukleart Materiale og missilteknologikontrolregimet –på forhånd og i hvert enkelt tilfælde har fastslået, at transaktionen tydeligvis ikke vil bidrage til udvikling af teknologi, der kan støtte Irans spredningsfølsomme nukleare aktiviteter, eller til udvikling af fremføringssystemer til kernevåben. 2. Den pågældende medlemsstat underretter de øvrige medlemsstater og Kommissionen om, at den har til hensigt at give tilladelse senest ti arbejdsdage inden tilladelsen. Artikel 20 Artikel 17, stk. 2, litra b), finder ikke anvendelse på ydelse af et lån eller en kredit eller på erhvervelse eller udvidelse af en andel, hvis følgende betingelser er opfyldt: a) transaktionen er nødvendig som følge af en aftale eller kontrakt, som blev indgået inden den 26. juli 2010, og b) den kompetente myndighed mindst 20 arbejdsdage forinden er blevet underrettet om den pågældende aftale eller kontrakt. Artikel 21 Artikel 17, stk. 2, litra c), finder ikke anvendelse på ydelse af et lån eller en kredit eller på erhvervelse eller udvidelse af en andel, hvis følgende betingelser er opfyldt: a) transaktionen er nødvendig som følge af en aftale eller kontrakt, som blev indgået inden den 23. januar 2012, og b) den kompetente myndighed mindst 20 arbejdsdage forinden er blevet underrettet om den pågældende aftale eller kontrakt. Artikel 22 Det er forbudt ved indgåelse af en aftale eller på anden måde at acceptere eller godkende, at der ydes lån eller kredit eller foretages erhvervelse eller udvidelse af en andel eller oprettes joint ventures af en eller flere iranske personer, enheder eller organer i en virksomhed, som er involveret i følgende aktiviteter: a) uranbrydning b) berigning og oparbejdning af uran c) fremstilling af varer og teknologi, der er opført på listerne fra Gruppen af Leverandører af Nukleart Materiale og missilteknologikontrolregimet. Kapitel IV Indefrysning af pengemidler og økonomiske ressourcer Artikel 23 1. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført i bilag I i Rådets afgørelse 2010/413/FUSP, indefryses. Bilag I i Rådets afgørelse 2010/413/FUSP indeholder en liste over personer, enheder og organer, som De Forenede Nationers Sikkerhedsråd eller Sanktionskomitéen har fastlagt i overensstemmelse med punkt 12 i UNSCR 1737 (2006), punkt 7 i UNSCR 1803 (2008) eller punkt 11, 12 eller 19 i UNSCR 1929 (2010). 2. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført i bilag II til Rådets afgørelse 2010/413/FUSP, indefryses. Bilag II i Rådets afgørelse 2010/413/FUSP indeholder en liste over fysiske og juridiske personer, enheder og organer, som i overensstemmelse med artikel 20, stk. 1, litra b) og c), i Rådets afgørelse 2010/413/FUSP anses for: a) at være involveret i eller direkte associeret med eller at støtte Irans spredningsfølsomme nukleare aktiviteter eller Irans udvikling af fremføringssystemer til kernevåben, herunder ved at være involveret i køb af forbudte varer og forbudt teknologi, eller at være ejet eller kontrolleret af sådanne personer, enheder eller organer, herunder ved ulovlige midler, eller at handle på deres vegne eller efter deres instruks b) at være en fysisk eller juridisk person, en enhed eller et organ, som har bistået personer, enheder eller organer, der er opført på listen, med at omgå eller bryde bestemmelserne i denne forordning, i Rådets afgørelse 2010/413/FUSP eller i UNSCR 1737 (2006), UNSCR 1747 (2007), UNSCR 1803 (2008) og UNSCR 1929 (2010) c) at være medlem af Den Islamiske Revolutionsgarde eller af juridiske personer, enheder eller organer, som ejes eller kontrolleres af Den Islamiske Revolutionsgarde, af et eller flere af dets ledende medlemmer eller af fysiske eller juridiske personer, som handler på deres vegne d) at være andre personer, enheder eller organer, som yder støtte, herunder materiel, logistisk eller økonomisk støtte til Irans regering, samt personer og enheder med tilknytning til dem e) at være en juridisk person, en enhed eller et organ, som ejes eller kontrolleres af Islamic Republic of Iran Shipping Lines (IRISL), eller som handler på deres vegne. I overensstemmelse med forpligtelsen til at indefryse pengemidler og økonomiske ressourcer hos IRISL og udpegede enheder, som ejes eller kontrolleres af IRISL, er det forbudt at laste eller losse gods på og fra skibe, som ejes eller er chartret af IRISL eller af sådanne enheder i medlemsstaternes havne. Forpligtelsen til at indefryse pengemidler og økonomiske ressourcer hos IRISL og udpegede enheder, som ejes eller kontrolleres af IRISL, kræver ikke beslaglæggelse eller tilbageholdelse af skibe, som ejes af sådanne enheder, eller af deres last, for så vidt som lasten tilhører tredjemand, og den kræver heller ikke tilbageholdelse af besætningsmedlemmer, som er ansat af dem. 3. Ingen pengemidler eller økonomiske ressourcer må direkte eller indirekte stilles til rådighed for eller være til fordel for de fysiske eller juridiske personer, enheder eller organer, der er opført i bilag I eller II i Rådets afgørelse 2010/413/FUSP. 4. I overensstemmelse med forpligtelsen til at indefryse pengemidler og økonomiske ressourcer og med forbehold af undtagelserne i artikel 24, 25, 26, 27, 28, 29 og 30 er det forbudt at yde finansielle kommunikationstjenester, som anvendes af finansieringsinstitutter til at udveksle finansielle data indbyrdes, til de fysiske eller juridiske personer, enheder eller organer, der er opført i bilag I eller II til Rådets afgørelse 2010/413/FUSP. 5. I bilag I og II i Rådets afgørelse 2010/413/FUSP anføres begrundelsen for at medtage de personer, enheder og organer, der er opført på FN's Sikkerhedsråds eller Sanktionskomitéens liste med henblik på bilag I. 6. Bilag I og II i Rådets afgørelse 2010/413/FUSP omfatter om muligt også de oplysninger, der er nødvendige for at kunne kontrollere identiteten af de pågældende fysiske eller juridiske personer, enheder eller organer, der er opført på FN's Sikkerhedsråds eller Sanktionskomitéens liste med henblik på bilag I. For så vidt angår fysiske personer kan disse oplysninger omfatte navn og eventuelle kaldenavne, fødselsdato og fødested, nationalitet, pasnummer og identitetskortnummer, køn, adresse, hvis denne er kendt, samt stilling eller erhverv. For så vidt angår juridiske personer, enheder og organer kan disse oplysninger omfatte navn, registreringssted og -dato, registreringsnummer og forretningssted. Med hensyn til luftfartsselskaber og shippingvirksomheder omfatter bilag I og II om muligt også de oplysninger, der er nødvendige for at kunne kontrollere identiteten af hvert skib eller fly, som tilhører et selskab, såsom det oprindelige registreringsnummer eller navn. Bilag I og II omfatter også datoen for opførelsen på listen. Artikel 24 1. Uanset artikel 23 kan medlemsstaternes kompetente myndigheder give tilladelse til frigivelse af visse indefrosne pengemidler eller økonomiske ressourcer, forudsat at: a) pengemidlerne eller de økonomiske ressourcer er genstand for en retslig, administrativ eller voldgiftsmæssig tilbageholdelsesret, der er fastslået før den dato, hvor den person, den enhed eller det organ, der er omhandlet i artikel 23, er blevet optaget på listen af Sanktionskomitéen, Sikkerhedsrådet eller Rådet, eller for en dom, en administrativ afgørelse eller en voldgiftskendelse, der er afsagt før nævnte dato b) pengemidlerne eller de økonomiske ressourcer udelukkende skal anvendes til at indfri fordringer, der er sikret ved en sådan tilbageholdelsesret eller er anerkendt som gyldige ved en sådan dom, afgørelse eller kendelse, inden for de grænser, som er fastsat ved de relevante love og administrative bestemmelser vedrørende rettighederne for personer, der har sådanne fordringer c) tilbageholdelsesretten, dommen, afgørelsen eller kendelsen ikke kommer de personer, enheder eller organer, der er opført i bilag I eller II i Rådets afgørelse 2010/413/FUSP, til gode d) anerkendelse af tilbageholdelsesretten eller dommen, afgørelsen eller kendelsen ikke er i strid med den pågældende medlemsstats grundlæggende retsprincipper, og e) medlemsstaten har underrettet Sanktionskomitéen om tilbageholdelsesretten, dommen, afgørelsen eller kendelsen, hvis artikel 23, stk. 1, finder anvendelse. 2. Den pågældende medlemsstat underretter de øvrige medlemsstater og Kommissionen om tilladelser, der gives i henhold til stk. 1. Artikel 25 Uanset artikel 23 kan medlemsstaternes kompetente myndigheder, når en person, en enhed eller et organ opført i bilag bilag I eller II i Rådets afgørelse 2010/413/FUSP skal betale forfaldne beløb i henhold til kontrakter, aftaler eller forpligtelser, som den pågældende person eller enhed eller det pågældende organ har indgået eller pådraget sig, før Sanktionskomitéen, Sikkerhedsrådet eller Rådet optog den pågældende på listen, tillade frigivelse af visse indefrosne pengemidler eller økonomiske ressourcer på de vilkår, de skønner hensigtsmæssige, hvis følgende betingelser er opfyldt: a) den kompetente myndighed har fastslået: i) at pengemidlerne eller de økonomiske ressourcer skal anvendes til en betaling, der skal foretages af en person, en enhed eller et organ, som er opført i bilag I eller II i Rådets afgørelse 2010/413/FUSP ii) at betalingen ikke bidrager til en aktivitet, der er forbudt i henhold til denne forordning og iii) at betalingen ikke er i strid med artikel 23, stk. 3 b) den pågældende medlemsstat — hvis artikel 23, stk. 1, finder anvendelse — har underrettet Sanktionskomitéen om, at den har fastslået, at betingelserne i litra a) er opfyldt, og at den påtænker at give en tilladelse, og Sanktionskomitéen ikke har gjort indsigelse herimod senest ti arbejdsdage efter underretningen, og c) den pågældende medlemsstat har underrettet de øvrige medlemsstater og Kommissionen om, at den har fastslået, at betingelserne i litra a) er opfyldt, og at den påtænker at give tilladelse mindst ti arbejdsdage inden tilladelsen. Artikel 26 1. Uanset artikel 23 kan medlemsstaternes kompetente myndigheder på de vilkår, som de skønner hensigtsmæssige, tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, såfremt følgende betingelser er opfyldt: a) den kompetente myndighed har fastslået, at pengemidlerne eller de økonomiske ressourcer: i) er nødvendige for at dække de vitale behov for de personer, der er opført i bilag I eller II i Rådets afgørelse 2010/413/FUSP, samt for de familiemedlemmer, de skal forsørge, herunder betaling af fødevarer, husleje eller renter og afdrag på hypotekslån, medicin og lægebehandling, skatter, forsikringspræmier og offentlige forbrugsafgifter ii) udelukkende er bestemt til betaling af rimelige honorarer og refusion af udgifter i forbindelse med juridisk bistand eller iii) udelukkende er bestemt til betaling af afgifter eller administrationsgebyrer for opbevaring eller forvaltning af indefrosne pengemidler eller økonomiske ressourcer, og b) den pågældende medlemsstat — hvis tilladelsen vedrører en person, en enhed eller et organ, som er opført i bilag I i Rådets afgørelse 2010/413/FUSP — har underrettet Sanktionskomitéen om, at den har fastslået, at betingelserne i litra a) er opfyldt, og at den påtænker at give en tilladelse, og Sanktionskomitéen har ikke gjort indsigelse herimod inden fem arbejdsdage efter underretningen. 2. Den pågældende medlemsstat underretter de øvrige medlemsstater og Kommissionen om tilladelser, der gives i henhold til stk. 1. 3. Uanset artikel 23 kan medlemsstaternes kompetente myndigheder tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når de har fastslået, at pengemidlerne eller de økonomiske ressourcer er nødvendige til at dække ekstraordinære udgifter eller til betaling for eller overførsel af varer, såfremt disse blev anskaffet med henblik på en letvandsreaktor i Iran, hvis opførelse var påbegyndt inden december 2006, eller for varer omhandlet i artikel 6, litra b) og c), såfremt følgende betingelser er opfyldt: a) den pågældende medlemsstat — hvis tilladelsen vedrører en person, en enhed eller et organ, som er opført i bilag I i Rådets afgørelse 2010/413/FUSP — har meddelt Sanktionskomitéen, at den har fastslået dette, og Sanktionskomitéen har givet sin godkendelse heraf, og b) den pågældende medlemsstat — hvis tilladelsen vedrører en person, en enhed eller et organ, som er opført i bilag II i Rådets afgørelse 2010/413/FUSP — underretter de øvrige medlemsstater og Kommissionen om, at den har til hensigt at give tilladelse mindst ti arbejdsdage inden tilladelsen. Artikel 27 1 Uanset artikel 23, stk. 2 og 3, kan medlemsstaternes kompetente myndigheder på betingelser, som de skønner passende, tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når det er fastlagt, at pengemidlerne eller de økonomiske ressourcer er nødvendige til officielle formål i diplomatiske eller konsulære repræsentationer eller internationale organisationer, der nyder immunitet i overensstemmelse med folkeretten. 2. Den pågældende medlemsstat underretter de øvrige medlemsstater og Kommissionen om tilladelser, der gives i henhold til stk. 1. Artikel 28 Uanset artikel 23, stk. 2 og 3, kan medlemsstaternes kompetente myndigheder på betingelser, som de skønner passende, tillade: a) at visse pengemidler indtil den 1. juli 2012 stilles til rådighed for Irans centralbank, når det er fastlagt, at pengemidlerne er nødvendige for at opfylde en kontrakt, der er omhandlet i artikel 12, eller b) at visse af Irans centralbanks indefrosne pengemidler eller økonomiske ressourcer frigives, eller at visse pengemidler eller økonomiske ressourcer stilles til rådighed for Irans centralbank, når det er fastlagt, at pengemidlerne eller de økonomiske ressourcer er nødvendige for at give kredit- eller finansieringsinstittutter likviditet til finansiering af handel, forudsat, at den pågældende medlemsstat har underrettet de øvrige medlemsstater og Kommissionen om, at den har til hensigt at give tilladelse mindst ti arbejdsdage inden tilladelsen. Artikel 29 1. Uanset artikel 23, stk. 2 og 3, og indtil den 23. marts 2012 kan medlemsstaternes kompetente myndigheder på betingelser, som de skønner passende, tillade, at der stilles visse pengemidler eller økonomiske ressourcer til rådighed for Bank Tejarat, eller at visse af Bank Tejarats pengemidler eller økonomiske ressourcer, som blevet indefrosset efter den 23. januar 2012, frigives forudsat, a) at pengemidlerne eller de økonomiske ressourcer skal anvendes til beløb, der forfalder i henhold til en handelskontrakt, b) at betalingen ikke er i strid med artikel 23, stk. 3. 2. Den pågældende medlemsstat underretter de øvrige medlemsstater og Kommissionen om, at den har til hensigt at give tilladelse mindst ti arbejdsdage inden tilladelsen. Artikel 30 1. Artikel 23, stk. 3, er ikke til hinder for, at finansierings- eller kreditinstitutter, der modtager pengemidler til overførsel til en konto tilhørende fysiske eller juridiske personer, enheder eller organer, der er opført på listen, krediterer de indefrosne konti med disse beløb, forudsat at alle tilførte beløb på disse konti også indefryses. Finansierings- eller kreditinstitutterne underretter straks de kompetente myndigheder om sådanne transaktioner. 2. Artikel 23, stk. 3, finder ikke anvendelse på beløb, der tilføres indefrosne konti, i form af: a) renter eller anden form for afkast fra disse konti eller b) beløb, der forfalder i henhold til kontrakter, aftaler eller forpligtelser, som er indgået eller opstået før den dato, hvor den person, den enhed eller det organ, der er omhandlet i artikel 23, blev optaget på listen af Sanktionskomitéen, Sikkerhedsrådet eller Rådet, når disse renter eller andre indtægter og betalinger indefryses i henhold artikel 23, stk. 1 eller 2. 3. Denne artikel skal ikke forstås som en tilladelse til at overføre pengemidler omhandlet i artikel 31. Kapitel V Restriktioner på pengeoverførsler og på finansielle tjenesteydelser Artikel 31 1. Pengeoverførsler til og fra iranske personer, enheder eller organer behandles som følger: a) pengeoverførsler, der sker i forbindelse med transaktioner vedrørende fødevarer, sundhedspleje eller medicinsk udstyr, eller som benyttes til humanitære formål foretages uden forhåndstilladelse. Overførsler til en værdi af over 10 000 EUR eller et tilsvarende beløb skal forinden anmeldes skriftligt til medlemsstaternes komptente myndigheder b) enhver anden pengeoverførsel til en værdi af under 40 000 EUR foretages uden forhåndstilladelse. Overførsler til en værdi af over 10 000 EUR eller et tilsvarende beløb skal forinden anmeldes skriftligt til de komptente myndigheder i medlemsstaterne c) enhver anden pengeoverførsel til en værdi af 40 000 EUR eller derover eller et tilsvarende beløb kræver forhåndstilladelse fra de kompetente myndigheder i medlemsstaterne. 2. Stk. 1 gælder, uanset om pengeoverførslen er gennemført som en enkelt transaktion eller som flere transaktioner, der tilsyneladende hænger sammen indbyrdes. I denne artikel forstås ved "transaktioner, der tilsyneladende hænger sammen indbyrdes": i) en række overførsler fra eller til den samme person, den samme enhed eller det samme organ, som foretages i forbindelse med én forpligtelse til at overføre pengemidler, og hvor de enkelte overførsler ligger under det loft, der er fastsat i artikel 31, men hvor de tilsammen opfylder kriteriet om anmeldelse eller tilladelse eller ii) en række overførsler, som involverer forskellige betalingsformidlere, og som vedrører én forpligtelse til at foretage en pengeoverførsel. 3. Anmeldelser og anmodninger om tilladelse vedrørende pengeoverførslen behandles som følger: a) Anmeldelser af og anmodninger om tilladelse til pengeoverførsler til iranske personer, enheder eller organer foretages af eller på vegne af betalerens betalingsformidler, som omhandlet i artikel 1, litra t), til de kompetente myndigheder i den medlemsstat, hvor pengeoverførslen oprindeligt blev bestilt. b) Anmeldelser af og anmodninger om tilladelse til pengeoverførsler fra iranske personer, enheder eller organer foretages af eller på vegne af modtagerens betalingsformidler, som omhandlet i artikel 1, litra t), til de kompetente myndigheder i den medlemsstat, hvor modtageren er bosat eller formidleren etableret. c) Hvis anvendelsen af litra a) og b) resulterer i to forpligtelser med hensyn til at anmelde eller anmode om tilladelse i forbindelse med den samme pengeoverførsel, er det kun betalerens betalingsformidler, som omhandlet i artikel 1, litra t), der skal anmelde eller anmode om tilladelse i forbindelse med pengeoverførslen til de kompetente myndigheder i den medlemsstat, hvor pengeoverførslen oprindeligt blev bestilt. d) Hvis betalers eller modtagers betalingsformidler ikke er omfattet af artikel 50, retter betaler, hvis det drejer sig om en pengeoverførelse til iranske personer, enheder eller organer, eller modtager, hvis det drejer som om en pengeoverførsel fra iranske personer, enheder eller organer, anmeldelsen eller anmodningen om tilladelse til de kompetente myndigheder i den medlemsstat, hvor henholdsvis betaler eller modtager er hjemmehørende. e) Anmeldelser af og anmodninger om tilladelse til pengeoverførsler til eller fra iranske personer, enheder eller organer i EU foretages af betalingsformidleren for den iranske person, den iranske enhed eller det iranske organ til de kompetente myndigheder i den medlemsstat, hvor betalingsformidleren er etableret. f) I forbindelse med en pengeoverførsel til eller fra iranske personer, enheder eller organer, hvor hverken betaleren, modtageren eller disses respektive betalingsformidlere er omfattet af artikel 50, men hvor en betalingsformidler, som er omfattet af artiklen, fungerer som mellemmand, skal denne betalingsformidler opfylde forpligtelsen til at anmelde eller anmode om tilladelse, hvis vedkommende ved eller har rimelig grund til at nære mistanke om, at pengeoverførslen er til eller fra iranske personer, enheder eller organer. Hvis der er mere end én betalingsformidler, der fungerer som mellemmand, er det kun den første betalingsformidler, som behandler pengeoverførslen, som skal opfylde forpligtelsen til at anmelde eller anmode om tilladelse. Anmeldelse eller anmodning om tilladelse rettes til de kompetente myndigheder i den medlemsstat, hvor betalingsformidleren er etableret. g) Hvis der er mere end én betalingsformidler, der er involveret i en række af indbyrdes forbundne pengeoverførsler, skal overførsler inden for EU indeholde en henvisning til den tilladelse, der er givet til den relevante betalingsformidler. 4. I forbindelse med stk. 1, litra c), giver de kompetente myndigheder på de vilkår, som de skønner hensigtsmæssige, tilladelse til en pengeoverførsel til en værdi af 40 000 EUR eller derover, medmindre de har rimelig grund til at fastslå, at den pengeoverførsel, der anmodes om tilladelse til, kunne være i strid med et af forbuddene i denne forordning. En kompetent myndighed kan opkræve et gebyr for at evaluere anmodninger om tilladelse. Hvis en kompetent myndighed har modtaget en skriftlig anmodning om en tilladelse, og den ikke inden fire uger skriftligt har gjort indsigelse mod pengeoverførslen, anses tilladelsen for at være blevet givet. Hvis der gøres indsigelse på grund af en igangværende undersøgelse, skal den kompetente myndighed anføre dette og meddele sin afgørelse hurtigst muligt. De kompetente myndigheder skal have hurtig direkte eller indirekte adgang til de oplysninger om finansielle forhold, administration og retshåndhævelse, som er nødvendige for at gennemføre undersøgelsen. Den pågældende medlemsstat underretter de øvrige medlemsstater og Kommissionen om afslag på anmodninger om tilladelse. 5. Denne artikel finder ikke anvendelse, hvis der er givet tilladelse til en overførsel i henhold til artikel 24, 25, 26, 27, 28 eller 29. 6. Personer, enheder eller organer, som blot konverterer papirdokumenter til elektroniske data, og som handler i medfør af en kontrakt med et kredit- eller finansieringsinstitut, og fysiske eller juridiske personer, enheder eller organer, som blot forsyner kredit- eller finansieringsinstitutter med et meddelelsessystem eller andre støttesystemer i forbindelse med pengeoverførsler eller med clearing- og afviklingssystemer, er ikke omfattet af denne artikel. Artikel 32 1. Filialer og datterselskaber, der er omfattet af artikel 50, af kredit- og finansieringsinstitutter, der er hjemmehørende i Iran, underretter den kompetente myndighed i den medlemsstat, hvor de er etableret, om alle pengeoverførsler, de foretager eller modtager, om parternes navn og om beløbet og datoen for transaktionen senest fem arbejdsdage efter, at de har foretaget eller modtaget den pågældende pengeoverførsel. Hvis oplysningerne foreligger, skal det i underretningen angives, hvilken type transaktion der er tale om, og efter omstændighederne, hvilke varer transaktionen angår, og det skal særligt angives, om varerne er omfattet af bilag I, II, III, IV, V, VI eller VII til denne forordning, og hvis der kræves tilladelse til eksport af varerne, angives tillige nummeret på licensen. 2. Med forbehold af og i overensstemmelse med informationsudvekslingsordningerne videresender de kompetente myndigheder, der modtager underretningen, om nødvendigt straks disse oplysninger til de kompetente myndigheder i andre medlemsstater, hvor den anden part i sådanne transaktioner er etableret, for at undgå enhver transaktion, der kan bidrage til spredningsfølsomme nukleare aktiviteter eller til udvikling af fremføringssystemer til kernevåben. Artikel 33 1. Kredit- og finansieringsinstitutter skal, når de udøver deres aktiviteter med de kredit- og finansieringsinstitutter, der er omhandlet i stk. 2, og for at sikre overensstemmelse med bestemmelserne i denne forordning udvise særlig årvågenhed: a) ved løbende at udvise årvågenhed over for kontobevægelser, herunder gennem deres kundelegitimationsprogrammer b) ved at kræve, at alle oplysningsfelter i betalingsordrer vedrørende afsender og modtager udfyldes, og afvise transaktionen, hvis disse oplysninger ikke foreligger c) ved at opbevare registreringer af alle transaktioner i fem år og på anmodning stille dem til rådighed for de nationale myndigheder d) ved, hvis de har har rimelig grund til at nære mistanke om, at aktiviteterne med kredit- og finansieringsinstitutterne kan være i strid med bestemmelserne i denne forordning, straks at indberette mistanken til den finansielle efterretningsenhed (FIU) eller en anden kompetent myndighed, som er udpeget af den pågældende medlemsstat, med forbehold af artikel 5 og 23. FIU eller den anden kompetente myndighed skal tjene som nationalt center for modtagelse og analyse af indberetninger om mistænkelige transaktioner vedrørende mulig overtrædelse af denne forordning. FIU eller den anden kompetente myndighed skal have hurtig direkte eller indirekte adgang til de oplysninger om finansielle forhold, administration og retshåndhævelse, som den skal bruge for at kunne udføre denne funktion korrekt, hvilket også omfatter analyse af indberetninger vedrørende mistænkelige transaktioner. 2. De i stk. 1 omhandlede foranstaltninger finder anvendelse på kredit- og finansieringsinstitutter, der udøver aktiviteter med: a) kredit- og finansieringsinstitutter hjemmehørende i Iran b) filialer og datterselskaber, der er omfattet af artikel 50, af kredit- og finansieringsinstitutter hjemmehørende i Iran c) filialer og datterselskaber, der ikke er omfattet af artikel 50, af kredit- og finansieringsinstitutter hjemmehørende i Iran d) kredit- og finansieringsinstitutter, der ikke er hjemmehørende i Iran, men som kontrolleres af personer eller enheder hjemmehørende i Iran. Artikel 34 1. Det er forbudt kredit- og finansieringsinstitutter, som er omfattet af artikel 50, at foretage sig følgende: a) at åbne en ny bankkonto hos kredit- eller finansieringsinstitutter, der er hjemmehørende i Iran, eller hos et kredit- eller finansieringsinstitut, der er omhandlet i artikel 33, stk. 2 b) at etablere en ny bankforretningsforbindelse med kredit- eller finansieringsinstitutter, der er hjemmehørende i Iran, eller med et kredit- eller finansieringsinstitut, der er omhandlet i artikel 33, stk. 2 c) at åbne et nyt repræsentationskontor i Iran eller at etablere en ny filial eller et nyt datterselskab i Iran d) at indgå et nyt joint venture med et kredit- eller finansieringsinstitut, der er hjemmehørende i Iran, eller med et kredit- eller finansieringsinstitut, der er omhandlet i artikel 33, stk. 2. 2. Det er forbudt: a) at tillade, at der i Unionen åbnes et repræsentationskontor eller oprettes en filial eller et datterselskab af et kredit- eller finansieringsinstitut, der er hjemmehørende i Iran, eller et kredit- eller finansieringsinstitut, der er omhandlet i artikel 33, stk. 2 b) at indgå aftaler for eller på vegne af et kredit- eller finansieringsinstitut, der er hjemmehørende i Iran, eller for eller på vegne af et kredit- eller finansieringsinstitut, der er omhandlet i artikel 33, stk. 2, om åbning af et repræsentationskontor eller oprettelse af en filial eller et datterselskab i Unionen c) at give et repræsentationskontor, en filial eller et datterselskab af et kredit- eller finansieringsinstitut, der er hjemmehørende i Iran, eller af et kredit- eller finansieringsinstitut, der er omhandlet i artikel 33, stk. 2, tilladelse til at påbegynde og udøve virksomhed som kreditinstitut eller enhver anden forretning, som kræver forudgående tilladelse, hvis repræsentationskontoret, filialen eller datterselskabet ikke var operationelt inden den 26. juli 2010 d) at et kredit- eller finansieringsinstitut, der er omhandlet i artikel 33, stk. 2, erhverver eller udvider en andel eller erhverver andre ejerskabsinteresser i et kredit- eller finansieringsinstitut, som er omfattet af artikel 50. Artikel 35 Det er forbudt: a) direkte eller indirekte at sælge eller købe statsobligationer eller statsgaranterede obligationer, der er udstedt efter den 26. juli 2010, til eller fra: i) Iran eller Irans regering og dets offentlige organer, selskaber og agenturer ii) kredit- eller finansieringsinstitutter, der er hjemmehørende i Iran, eller kredit- eller finansieringsinstitutter, der er omhandlet i artikel 33, stk. 2 iii) fysiske og juridiske personer, enheder eller organer, der optræder på vegne af eller efter instruks fra juridiske personer, enheder eller organer omhandlet i nr. i) eller ii) iv) juridiske personer, enheder og organer, som ejes eller kontrolleres af personer, enheder eller organer omhandlet i nr. i), ii) eller iii) b) at yde mæglervirksomhed med hensyn til statsobligationer eller statsgaranterede obligationer, der er udstedt efter den 26. juli 2010, til personer, enheder eller organer omhandlet i litra a) c) at bistå personer, enheder eller organer omhandlet i litra a) med henblik på at udstede statsobligationer eller statsgaranterede obligationer ved at yde mæglervirksomhed, reklamevirksomhed eller andre ydelser vedrørende sådanne obligationer. Artikel 36 1. Det er forbudt at levere forsikrings- og genforsikringsydelser, herunder at arrangere eller formidle forsikring eller genforsikring, til: a) Iran eller Irans regering og dets offentlige organer, selskaber og agenturer b) iranske personer, enheder eller organer, der ikke er fysiske personer eller c) fysiske eller juridiske personer, enheder eller organer, der optræder på vegne af eller efter instruks fra juridiske personer, enheder eller organer omhandlet i nr. i) eller ii). 2. Stk. 1, litra a) og b), finder ikke anvendelse på levering af obligatorisk forsikring, ansvarsforsikring eller miljøansvarsforsikring, eller på levering af forsikring til iranske diplomatiske eller konsulære repræsentationer i Unionen. 3. Stk. 1, litra c), finder ikke anvendelse på levering af forsikring, herunder syge- og rejseforsikringsydelser, til enkeltpersoner, der handler som privatpersoner, med undtagelse af personer, der er opført i bilag I og II i Rådets afgørelse 2010/413/FUSP, eller på genforsikring af sådanne ydelser. Stk. 1, litra c), er ikke til hinder for levering af forsikring eller genforsikring til ejeren af et skib, fly eller køretøj, der er chartret af personer, enheder eller organer, der er omhandlet i stk. 1, litra a) eller b), og som ikke er opført i bilag I og II i Rådets afgørelse 2010/413/FUSP. I forbindelse med stk. 1, litra c), anses personer, enheder eller organer ikke for at optræde efter instruks fra personer, enheder eller organer omhandlet i stk. 1, litra a) og b), når denne instruks tager sigte på dokning, lastning eller losning af eller sikker transit for et skib eller et fly, som midlertidigt opholder sig i iransk farvand eller i det iranske luftrum. 4. Denne artikel forbyder udvidelse og fornyelse af forsikrings- og genforsikringsaftaler, som er indgået før den 27. oktober 2010, men den forbyder ikke opfyldelse af aftaler, som er indgået før ikrafttrædelsesdatoen, jf. dog artikel 23, stk. 3. Kapitel VI Transportrestriktioner Artikel 37 1. For at forhindre overførsel af varer og teknologi, som er omfattet af den fælles liste over militært udstyr, eller hvoraf levering, salg, overførsel, eksport eller import er forbudt i henhold til denne forordning, og ud over forpligtelsen til at afgive oplysninger inden ankomst og afgang til de kompetente myndigheder i medlemsstaterne, jf. bestemmelserne vedrørende summariske angivelser ved ankomst og afgang af toldangivelser i forordning (EØF) nr. 2913/92[22] og i forordning (EØF) nr. 2454/93[23], skal den person, som afgiver de oplysninger, der er omhandlet i stk. 2, angive, om varerne er omfattet af den fælles liste over militært udstyr eller af denne forordning, og, såfremt eksporten heraf er omfattet af et krav om tilladelse, præcisere de nærmere enkeltheder i den pågældende eksporttilladelse. 2. De supplerende angivelser som omhandlet i denne artikel indgives enten skriftligt eller efter omstændighederne ved en toldangivelse. Artikel 38 1. Levering af bunkring eller skibsforsyninger samt andre skibsrelaterede ydelser til skibe, der direkte eller indirekte ejes eller kontrolleres af iranske personer, enheder eller organer, er forbudt, hvis serviceudbyderen har oplysninger, herunder fra de kompetente toldmyndigheder baseret på de oplysninger inden ankomst og afgang, der er omhandlet i artikel 37, som giver rimelig grund til at fastslå, at de pågældende skibe transporterer varer, som er omfattet af den fælles liste over militært udstyr, eller varer, som det er forbudt at levere, sælge, overføre eller eksportere i henhold til denne forordning, medmindre det er nødvendigt at levere sådanne ydelser til humanitære og sikkerhedsmæssige formål. 2. Levering af teknisk service og vedligeholdelsesservice til fragtfly, der direkte eller indirekte ejes eller kontrolleres af iranske personer, enheder eller organer, er forbudt, hvis serviceudbyderen har oplysninger, herunder fra de kompetente toldmyndigheder baseret på de oplysninger inden ankomst og afgang, der er omhandlet i artikel 37, som giver rimelig grund til at fastslå, at de pågældende fragtfly transporterer varer, som er omfattet af den fælles liste over militært udstyr, eller varer, som det er forbudt at levere, sælge, overføre eller eksportere i henhold til denne forordning, medmindre det er nødvendigt at levere sådanne ydelser til humanitære og sikkerhedsmæssige formål. 3. Forbuddene i stk. 1 og 2 gælder, indtil lasten er inspiceret og om nødvendigt beslaglagt eller bortskaffet, alt efter hvad der er relevant. Eventuel beslaglæggelse og bortskaffelse kan i overensstemmelse med national lovgivning eller en afgørelse truffet af en kompetent myndighed blive udført for importørens regning eller inddrives hos enhver person eller enhed, der er ansvarlig for forsøget på ulovlig levering, salg, overførsel eller eksport. Kapitel VII Almindelige og afsluttende bestemmelser Artikel 39 1. Ingen fordringer må indfries i forbindelse med kontrakter eller transaktioner, hvis opfyldelse eller gennemførelse direkte eller indirekte er blevet påvirket helt eller delvis af foranstaltninger, der er pålagt i henhold til denne forordning, herunder erstatningskrav og andre tilsvarende fordringer, såsom krav om modregning og erstatning i henhold til garanti, særlig ikke fordringer, som tager sigte på forlængelse eller indfrielse af garantier eller modgarantier, navnlig finansielle garantier eller modgarantier uanset deres form, såfremt disse fordringer gøres gældende af: a) personer, enheder eller organer, der er opført i bilag I og II i Rådets afgørelse 2010/413/FUSP b) andre iranske personer, enheder eller organer, herunder den iranske regering c) personer, enheder eller organer, som handler gennem eller på vegne af en af de i litra a) og b) omhandlede personer, enheder eller organer. 2. Opfyldelsen af en kontrakt eller gennemførelsen af en transaktion anses for at være blevet påvirket af de foranstaltninger, der er pålagt i henhold til denne forordning, når eksistensen eller indholdet af fordringen direkte eller indirekte er resultatet af disse foranstaltninger. 3. I forbindelse med enhver procedure vedrørende indfrielse af en fordring påhviler det den person, der søger at få fordringen indfriet, at bevise, at indfrielsen af fordringen ikke er forbudt i henhold til stk. 1. 4. Denne artikel berører ikke de rettigheder, som de i stk. 1 omhandlede personer, enheder og organer har til ved en domstol at få prøvet lovligheden af den manglende opfyldelse af kontraktlige forpligtelser i overensstemmelse med denne forordning. Artikel 40 I forbindelse med artikel 8 og 9, artikel 17, stk. 2, litra b), artikel 31 og 36 betragtes eventuelle organer, enheder eller rettighedshavere, der følger af en oprindelig tildeling af en produktionsdelingsaftale inden den 27. oktober 2010 fra en anden suveræn regering end den iranske, ikke som iranske personer, enheder eller organer. I så fald og i forbindelse med artikel 8 kan medlemsstatens kompetente myndighed kræve hensigtsmæssige slutbrugergarantier fra eventuelle organer eller enheder for al salg, levering, overførsel eller udførsel af nøgleudstyr eller ‑teknologi, som er opført i bilag VI. Artikel 41 1. Med forbehold af gældende regler vedrørende indberetning, fortrolighed og tavshedspligt skal fysiske og juridiske personer, enheder og organer: a) øjeblikkeligt videregive oplysninger, der vil fremme overholdelsen af denne forordning, herunder oplysninger om konti og beløb, som er indefrosset i medfør af artikel 23, til de kompetente myndigheder i de medlemsstater, hvor de pågældende er bosat eller befinder sig, og direkte eller via medlemsstaterne fremsende oplysningerne til Kommissionen b) samarbejde med de kompetente myndigheder om efterprøvning af disse oplysninger. 2. Alle yderligere oplysninger, som Kommissionen modtager direkte, stilles til rådighed for de berørte medlemsstater. 3. Alle oplysninger, der afgives eller modtages i medfør af denne artikel, må kun anvendes til de formål, til hvilke de blev afgivet eller modtaget. Artikel 42 Det er forbudt bevidst og forsætligt at deltage i aktiviteter, der har til formål eller til følge at omgå de foranstaltninger, der er omhandlet i artikel 2, 3, 4, 5, 8, 9, 11, 13, 15, 16, 17, 18, 22, 23, 31, 32, 33, 34, 35, 36, 37 eller 38. Artikel 43 1. Fysiske og juridiske personer, enheder og organer, som implementerer forordningen, herunder disses ledelse og personale, kan ikke på nogen måde drages til ansvar for at have indefrosset pengemidler og økonomiske ressourcer eller for at have afvist at stille pengemidler eller økonomiske ressourcer til rådighed, når det er gjort i god tro, dvs. i forvisning om, at dette er i overensstemmelse med denne forordning, medmindre det godtgøres, at indefrysningen eller tilbageholdelsen er sket som følge af forsømmelighed. 2. De foranstaltninger, der er omhandlet i denne forordning, medfører ikke, at de pågældende fysiske eller juridiske personer, enheder eller organer ifalder ansvar, hvis de ikke havde kendskab til og ikke havde rimelig grund til at tro, at de med deres handlinger eller undladelser ville overtræde disse forbud. 3. Det forhold, at personer, enheder eller organer, der er omfattet af denne forordning, eller deres ledelse eller personale i god tro, jf. artikel 31, 32 og 33, meddeler de i artikel 31, 32 og 33 omhandlede oplysninger, påfører ikke instituttet eller personen eller dets ledelse eller personale nogen form for ansvar. Artikel 44 1. En medlemsstat kan træffe alle foranstaltninger, som den finder nødvendige, for at sikre, at relevante internationale, europæiske eller nationale juridiske forpligtelser vedrørende arbejdstageres sundhed og sikkerhed og miljøbeskyttelse overholdes, når samarbejde med iranske personer, enheder eller organer kan påvirkes af gennemførelsen af denne forordning. 2. Med henblik på foranstaltninger truffet i henhold til stk. 1 finder forbuddene i artikel 8 og 9, artikel 17, stk. 2, litra b), artikel 23, stk. 2, og artikel 31 og 36 ikke anvendelse. 3. Den pågældende medlemsstat underretter de øvrige medlemsstater og Kommissionen om de fastlagte foranstaltninger, jf. stk. 1, og om, at den har til hensigt at give tilladelse mindst ti arbejdsdage inden tilladelsen. Artikel 45 1. Kommissionen og medlemsstaterne underretter regelmæssigt hinanden om andre foranstaltninger, der træffes i medfør af denne forordning, og udveksler andre relevante oplysninger, som de råder over i forbindelse denne forordning, navnlig oplysninger om: a) indefrosne midler i medfør af artikel 23 og om undtagelser, der indrømmes i medfør af artikel 24, 26 og 27 b) overtrædelser, håndhævelsesproblemer og domme afsagt af nationale domstole. 2. Medlemsstaterne underretter straks hinanden og Kommissionen om andre relevante oplysninger, som de råder over, og som kan påvirke den effektive gennemførelse af denne forordning. Artikel 46 Kommissionen: a) ændrer bilag II på grundlag af afgørelser, der træffes af enten FN's Sikkerhedsråd eller Sanktionskomitéen eller på grundlag af oplysninger fra medlemsstaterne b) ændrer bilag III, IV, V, VI, VII og VIII på grundlag af oplysninger fra medlemsstaterne. Artikel 47 1. Hvis Sikkerhedsrådet eller Sanktionskomitéen opfører en fysisk eller juridisk person, en enhed eller et organ på listen, opfører Rådet de pågældende fysiske eller juridiske personer, enheder eller organer i bilag I i Rådets afgørelse 2010/413/FUSP. 2. Hvis Rådet beslutter, at en fysisk eller juridisk person, en enhed eller et organ skal være omfattet af foranstaltningerne i artikel 23, stk. 2 og 3, ændrer det bilag II i Rådets afgørelse 2010/413/FUSP i overensstemmelse hermed. 3. Rådet meddeler sin beslutning, herunder begrundelsen for opførelsen på listen, til den fysiske eller juridiske person, den enhed eller det organ, der er omhandlet i stk. 1 eller 2, enten direkte, hvis adressen er kendt, eller ved offentliggørelse af en bekendtgørelse, der giver den pågældende fysiske eller juridiske person, enheden eller organet lejlighed til at fremsætte bemærkninger. 4. Hvis der fremsættes bemærkningereller forelægges væsentlig ny dokumentation, tager Rådet sin beslutning op til fornyet overvejelse og underretter den fysiske eller juridiske person, enheden eller organet herom. 5. Hvis FN beslutter at slette en fysisk eller juridisk person, en enhed eller et organ fra listen eller at ændre identifikationsoplysningerne for en fysisk eller juridisk person, en enhed eller et organ på listen, ændrer Rådet bilag I i Rådets afgørelse 2010/413/FUSP i overensstemmelse hermed. 6. Listen i bilag II i Rådets afgørelse 2010/413/FUSP revideres jævnligt og mindst hver tolvte måned. Artikel 48 1. Medlemsstaterne fastsætter reglerne for, hvilke sanktioner der skal gælde ved overtrædelse af denne forordning, og træffer alle fornødne foranstaltninger for at sikre, at de gennemføres. Sanktionerne skal være effektive, stå i rimeligt forhold til overtrædelsernes grovhed og have afskrækkende virkning. 2. Medlemsstaterne underretter Kommissionen om disse regler straks efter denne forordnings ikrafttræden og underretter den om alle senere ændringer. Artikel 49 1. Medlemsstaterne udpeger de kompetente myndigheder, der er nævnt i denne forordning, og angiver dem på webstederne i bilag VIII. Medlemsstaterne meddeler Kommissionen eventuelle ændringer af deres webadresse, som er opført i bilag VIII. 2. Medlemsstaterne giver Kommissionen meddelelse om deres kompetente myndigheder, herunder kontaktoplysninger for disse myndigheder, straks efter denne forordnings ikrafttræden og underretter den om alle senere ændringer. 3. Nå denne forordning indeholder et krav om at meddele, underrette eller på anden måde kommunikere med Kommissionen benyttes adresse- og kontaktoplysningerne i bilag VIII. Artikel 50 Denne forordning gælder: a) på Unionens område, herunder i dens luftrum b) om bord på fly eller skibe under en medlemsstats jurisdiktion c) for alle personer inden for eller uden for Unionens område, som er statsborgere i en medlemsstat d) for alle juridiske personer, enheder eller organer inden for eller uden for Unionens område, der er oprettet eller stiftet i henhold til en medlemsstats lovgivning e) for alle juridiske personer, enheder eller organer for så vidt angår forretningsvirksomhed, der helt eller delvis foregår inden for Unionen. Artikel 51 Forordning (EU) nr. 961/2010 ophæves. Henvisninger til den ophævede forordning betragtes som henvisninger til denne forordning. Artikel 52 Denne forordning træder i kraft på dagen for offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Rådets vegne Formand BILAG I DEL A Produkter og teknologi, der er omhandlet i artikel 2, stk. 1, stk. 2 og stk. 4, artikel 3, stk. 3, artikel 5, stk. 1, artikel 6, artikel 8, stk. 4, artikel 17, stk. 2, og artikel 32, stk. 1 Dette bilag omfatter alle produkter og al teknologi, der er opført i bilag I til forordning (EF) nr. 428/2009, som defineret deri, undtagen følgende: Nr. i bilag I til forordning (EF) nr. 428/2009 || Beskrivelse 5A002 || "Informationssikkerheds"systemer, udstyr og komponenter hertil som følger: a. Systemer, udstyr, anvendelsesspecifikke "samlinger", moduler, eller integrerede kredsløb til "informationssikkerhed", som følger, og andre specielt konstruerede komponenter hertil: N.B.: For så vidt angår eksportkontrol på modtageudstyr til globale satellitnavigationssystemer, der indeholder eller anvender dekryptering (dvs. GPS eller GLONASS), jf. 7A005. 1. Konstrueret eller modificeret til at bruge "kryptografi" ved hjælp af digitale teknikker under udførelse af en anden krypteringsfunktion end autentifikation eller digital signatur med en af følgende: Tekniske noter: 1. Funktionerne for autentifikation og digital signatur omfatter den dertil knyttede nøgleforvaltningsfunktion. 2. Autentifikationen omfatter alle aspekter af adgangskontrol, når der ikke er foretaget nogen anden kryptering af filer eller tekst end den, der er direkte knyttet til beskyttelse af passwords, personidentifikationsnumre (PIN-koder) eller lignende data, der tjener til forebyggelse af uautoriseret adgang. || 3. "Kryptering" omfatter ikke "faste" datakomprimerings- eller kodningsteknikker. Note: 5A002.a.1. omfatter udstyr, der er konstrueret eller modificeret med henblik på brug af "kryptering" under anvendelse af analoge principper implementeret med digitale teknikker. a. A En "symmetrisk algoritme" med en nøglelængde på mere end 56 bit eller b. En "asymmetrisk algoritme", hvor algoritmens sikkerhed er baseret på et eller flere af følgende elementer: 1. Heltalsregning ud over 512 bits (f. eks RSA) 2. Beregning af særskilte logaritmer i en multiplikationsgruppe bestående af et finit felt større end 512 bit (f.eks. Diffie-Hellman over Z/pZ) eller 3. Særskilte logaritmer i en anden gruppe end nævnt i 5A002.a.1.b.2. ud over 112 bits (f.eks. Diffie-Hellman over en elliptisk kurve) 5D002 || "Software" som følger: a. "Software", der er specielt udviklet eller modificeret til "brug" af udstyr, der er specificeret i 5A002.a.1, eller "software", der er specificeret i 5D002.c.1. || b. Specifik "software" som følger: 1. "Software" med de egenskaber, eller som udfører eller simulerer samme funktioner, som det udstyr, der er specificeret i 5A002.a.1. Note: 5D002 lægger ikke eksportkontrol på "software" som følger: a. "Software", der er nødvendig for "brug" af udstyr, der er undtaget fra eksportkontrol i medfør af noten til 5A002 b. "Software", der stiller en eller flere af de samme funktioner til rådighed som udstyr, der er undtaget fra eksportkontrol i medfør af noten til 5A002. 5E002 || "Teknologi", iflg. den generelle teknologinote, til "brug" af udstyr, der er specificeret i 5A002.a.1 eller "software", der er specificeret i 5D002.a. eller 5D002.c.1 i denne liste. DEL B Artikel 6 finder anvendelse på følgende produkter: Nr. i bilag I til forordning (EF) nr. 428/2009 || Beskrivelse 0A001 || "Atomreaktorer" og udstyr og komponenter specielt konstrueret eller forberedt som følger: a. "Atomreaktorer" b. Metalbeholdere eller større fabriksfremstillede dele hertil, herunder topdækslet til en reaktortrykbeholder, som er specielt konstrueret eller forberedt til at indeholde kernen til en "atomreaktor" c. Håndteringsudstyr, der er specielt konstrueret eller forberedt til at anbringe eller fjerne brændsel i en "atomreaktor" d. Kontrolstænger, specielt konstrueret eller forberedt til styring af fissionsprocessen i en "atomreaktor", konstruktioner til understøtning og ophængning af disse, drivmekanismer og styrerør til kontrolstænger e. Trykrør, dvs. rør, der er specielt konstrueret eller forberedt til at indeholde brændselselementer og det primære kølemiddel i en "atomreaktor" ved et arbejdstryk på over 5,1 MPa f. Metallisk zirconium eller legeringer i form af rør eller rørsamlinger, der er specielt konstrueret eller forberedt til brug i en "atomreaktor", og i hvilke vægtforholdet mellem hafnium og zirconium er mindre end 1:500 g. Kølepumper, der er specielt konstrueret eller forberedt til cirkulation af det primære kølemiddel i "atomreaktorer" h. 'Atomreaktorers interne dele', der er specielt konstrueret eller forberedt til brug i en "atomreaktor", inklusive støttesøjler til kernen, brændselskanaler, termiske skjolde, baffler, kernegitterplader og diffuserplader Note: I 0A.001.h. er 'atomreaktorers interne dele' enhver større konstruktion i en reaktortank, som har en eller flere funktioner som f.eks. at bære kernen, opretholde brændselstilførslen, lede den primære kølemiddelstrøm, holde strålingsskjolde for reaktortanken og lede instrumenteringen inden i kernen. i. Varmevekslere (dampgeneratorer), der er specielt konstrueret eller forberedt til brug i en "atomreaktors" primære kølemiddelkredsløb j. Instrumenter til detektering og måling af neutroner, der er specielt konstrueret eller forberedt til at bestemme neutronfluxniveauer i en "atomreaktors" kerne. 0C002 || Lavt beriget uran omfattet af 0C002, når det indgår i samlede nukleare brændselselementer. BILAG II Produkter og teknologi omhandlet i artikel 2, stk. 1, stk. 2, og stk. 4, artikel 3, stk. 3, artikel 5, stk. 1, artikel 8, stk. 4, artikel 17, stk. 2, artikel 46 og artikel 32, stk. 1 Indledende noter 1. Medmindre andet er angivet, henviser referencenumrene i nedenstående kolonne med overskriften "Beskrivelse" til de beskrivelser af produkter og teknologi med dobbelt anvendelse, som findes i bilag I til forordning (EF) nr. 428/2009. 2. Et referencenummer i kolonnen med overskriften 'Nr. i bilag I til forordning (EF) nr. 428/2009' betyder, at egenskaberne ved det produkt, der er beskrevet i kolonnen 'Beskrivelse', afviger fra de fastsatte parametre i beskrivelsen af det produkt eller den teknologi med dobbelt anvendelse, som der henvises til. 3. Udtryk i 'enkelte anførselstegn' defineres i en teknisk note under det pågældende punkt. 4. Udtryk i "dobbelte anførselstegn" defineres i bilag I til forordning (EF) nr. 428/2009. Generelle noter 1. Forbuddene i dette bilag gælder også ved eksport af en vare, der ikke er forbudt, (herunder anlæg), men som indeholder en eller flere forbudte komponenter, hvis den forbudte komponent/de forbudte komponenter er hovedbestanddelen af varen og let kan fjernes eller bruges til andre formål. NB: Ved vurderingen af, om den forbudte komponent/de forbudte komponenter skal betragtes som hovedbestanddel, er det nødvendigt at afveje faktorer såsom kvantitet, værdi og teknologisk knowhow samt andre særlige omstændigheder, der kan betyde, at den forbudte komponent/de forbudte komponenter må betragtes som hovedbestanddel af produktet. 2. De produkter, der er specificeret i dette bilag, omfatter både produkter som nye og i brugt tilstand. Generel teknisk note (GTN) (Læses i forbindelse med afsnit II.B.) 1. Det salg, den levering, overførsel eller eksport af "teknologi", der "kræves" til "udvikling", "produktion" eller "brug" af produkter, hvis salg, levering, overførsel eller eksport er forbudt i del A (Produkter) nedenfor, forbydes i overensstemmelse med bestemmelserne i afsnit II.B. 2. Det salg, den levering, overførsel eller eksport af "teknologi", der "kræves" til "udvikling", "produktion" af produkter, hvis salg, levering, overførsel eller eksport er kontrolleret, i del A (Produkter) i bilag IV, forbydes i overensstemmelse med bestemmelserne i afsnit II.B. 3. "Teknologi", der "kræves" til "udvikling", "produktion" eller "brug" af en vare, der er forbudt, forbliver forbudt, også når den kan anvendes på en vare, der ikke er forbudt. 4. Forbud anvendes ikke på den "teknologi", der minimalt kræves til installation, drift, vedligeholdelse (eftersyn) og reparation af de produkter, der ikke er forbudt, eller hvortil der tidligere er udstedt eksporttilladelse i overensstemmelse med forordning (EF) nr. 423/2007 eller denne forordning. 5. Forbud anvendes ikke på "teknologi" til "fri, offentlig anvendelse" eller til "videnskabelig grundforskning" eller det, der minimalt kræves med henblik på patentansøgninger. II.A. PRODUKTER A0. Nukleare materialer og faciliteter samt nukleart udstyr Nr. || Beskrivelse || Nr. i bilag I til forordning (EF) nr. 428/2009 II.A0.001 || Hulkatodelamper som følger: a. Jod-hulkatodelamper med vinduer i ren silicium eller kvarts b. Uran-hulkatodelamper || — II.A0.002 || Faraday-isolatorer i bølgelængdespektret 500 nm–650 nm || — II.A0.003 || Optiske gitre i bølgelængdespektret 500 nm–650 nm || — II.A0.004 || Optiske fibre i bølgelængdespektret 500 nm-650 nm belagt med antireflekslag i bølgelængdespektret 500 nm-650 nm og med en kernediameter over 0,4 mm, men ikke over 2 mm || — II.A0.005 || Følgende andre komponenter og andet testudstyr til atomreaktortanke end de under 0A001 anførte produkter: 1. Forseglinger 2. Interne komponenter 3. Forseglings-, test- og målingsudstyr || 0A001 II.A0.006 || Nukleare detekteringssystemer til detektering, identificering eller kvantificering af radioaktive materialer og stråling af nuklear oprindelse samt specielt udviklede komponenter hertil, som ikke er anført under 0A001.j eller 1A004.c. || 0A001.j 1A004.c II.A0.007 || Bælgventiler fremstillet af aluminiumlegering eller rustfrit stål type 304, 304 L eller 316 L. Note: Omfatter ikke bælgventiler defineret under 0B001.c.6 og 2A226. || 0B001.c.6 2A226 II.A0.008 || Laserspejle, ud over dem, der er anført i 6A005.e, bestående af substrater med en varmeudvidelseskoefficient på 10-6K-1 eller derunder ved 20 °C (f. eks. kvartsglas eller safir) Note: Dette nr. omfatter ikke optiske systemer, der er specielt udformet til anvendelse inden for astronomi, medmindre spejlene indeholder kvartsglas. || 0B001.g.5, 6A005.e II.A0.009 || Laserlinser, ud over dem, der er anført i 6A005.e.2, bestående af substrater med en varmeudvidelseskoefficient på 10-6K-1 eller derunder ved 20 °C (f. eks. kvartsglas) || 0B001.g, 6A005.e.2 II.A0.010 || Rør, rørsystemer, flanger, fittings fremstillet af eller beklædt med nikkel eller nikkellegering med et nikkelindhold på over 40 vægtprocent, som ikke er anført under 2B350.h.1 || 2B350 II.A0.011 || Følgende andre vakuumpumper end de under 0B002.f.2. eller 2B231 anførte: Turbomolekularpumper med en flowrate lig med eller over 400 l/s Grovvakuumpumper af rootstypen med en volumetrisk pumpeflowrate på over 200 m3/t Bælgtætnede tørre scroll-kompressorer og bælgtætnede tørre scroll-vakuumpumper. || 0B002.f.2, 2B231 II.A0.012 || Afskærmede kamre til manipulering, oplagring og håndtering af radioaktive stoffer (